ddrg/super_eurlex huggingface dataset:
KIRJALLINEN KYSYMYS E-2652/99

esittäjä(t): Roberta Angelilli (UEN) komissiolle

(12. tammikuuta 2000)

Aihe: Turvatyynyjen luotettavuus

Liikenneturvallisuutta ja onnettomuuksien ennaltaehkäisyä koskien direktiiveissä 96/27/EY(1) ja 96/79/EY(2) (pakollisia 1. lokakuuta 1999 lähtien) säädetään myös niistä arviointiperusteista ja vaatimuksista, joiden mukaan turvatyynyjen ominaisuuksia tulee arvioida.

Voisiko komissio kertoa,

1. missä tilassa on jaksolla 19972001 Euroopan unionin liikenneturvallisuuden parantamiseen tähtäävien lainsäädännöllisten ja muiden toimien toteuttaminen?

2. voiko se niiden tietojen perusteella, joita sillä tätä nykyä on tieturvallisuudesta ja onnettomuuksien ennaltaehkäisystä, ilmaista lopullisen kantansa asennettujen turvatyynyjärjestelmien luotettavuudesta?

(1) EYVL L 169, 8.7.1996, s. 1.

(2) EYVL L 18, 21.1.1997, s. 7.

Loyola de Palacion komission puolesta antama vastaus

(6. maaliskuuta 2000)

Komissio antoi huhtikuussa 1997 liikenneturvallisuuden edistämisestä yhteisössä tiedonannon(1), johon sisältyi yksityiskohtainen toimintaohjelma vuosiksi 19972001.

Parlamentin ja neuvoston ehdotuksesta komissio on laatimassa uutta tiedonantoa, jossa seurataan toimintaohjelman edistymistä ja vahvistetaan tulevien toimien tärkeysjärjestys. Tiedonanto on parhaillaan lausuntokierroksella komissiossa, ja se on tarkoitus toimittaa parlamentille ja neuvostolle mahdollisimman pian.

Turvatyynyjen luotettavuuden osalta arvoisaa parlamentin jäsentä pyydetään tutustumaan autojen törmäyksenkestävyyttä koskeviin seuraaviin kahteen tyyppihyväksyntädirektiiviin: matkustajien suojaamisesta moottoriajoneuvojen sivutörmäyksessä ja direktiivin 70/156/ETY muuttamisesta 20 päivänä toukokuuta 1996 annettu Euroopan parlamentin ja neuvoston direktiivi 96/27/EY sekä moottoriajoneuvojen kuljettajan ja matkustajien suojaamisesta etutörmäyksessä ja direktiivin 70/156/ETY muuttamisesta 16 päivänä joulukuuta 1996 annettu Euroopan parlamentin ja neuvoston direktiivi 96/79/EY. Kumpikin näistä direktiiveistä on kaikkien uusien autojen osalta sitova lokakuusta 1999 alkaen. Törmäyskokeissa, varsinkin muotoaan muuttavaan esteeseen sivusuunnassa tapahtuvassa etutörmäyskokeessa 56 kilometrin tuntinopeudessa kuljettajan ja matkustajan turvatyyny ovat osoittautuneet tehokkaiksi.

Direktiiveissä ei kuitenkaan nimenomaan edellytetä turvatyynyjen asentamista ja niiden suorituskyvystä ei anneta erityisiä vaatimuksia. Sen sijaan törmäyksen aiheuttaman hidastuvuuden vaikutuksista testinukkeihin ja turvatyynyihin tehdään mittauksia, joilla varmistetaan, että törmäysenergian määrä ei ole hengenvaarallinen.

Tulevaisuudessa kehitetään epäilemättä vielä paremmin törmäyksiä kestäviä rakenteita, joiden vaikutuksesta myös turvatyynyt kehittyvät. Mahdollisia ovat myös älykkäät turvatyynyt ja turvajärjestelmät, jotka aktivoituvat jo ennen voimakasta törmäystä sekä järjestelmät, joissa voidaan ottaa huomioon matkustajan ikä ja fyysiset mitat.

(1) KOM(97) 131 lopullinen.
KIRJALLINEN KYSYMYS P-2541/99 esittäjä(t): Mario Mantovani (PPE-DE) komissiolle. Lääkkeiden hinnan määrääminen Italiassa.



Virallinen lehti nro 330 E , 21/11/2000 s. 0020 - 0020



KIRJALLINEN KYSYMYS P-2541/99 esittäjä(t): Mario Mantovani (PPE-DE) komissiolle (16. joulukuuta 1999) Aihe: Lääkkeiden hinnan määrääminen Italiassa Euroopan komissio on saanut lukuisia Italian lääkehuoltoa koskevia valituksia. Valituksissa on kiinnitetty huomiota erityisesti Italian terveydenhuoltojärjestelmän määräämistä lääkkeiden hinnoista aiheutuviin taloudellisiin ja sosiaalisiin seurauksiin. Komissio on jo vaatinut Italian hallitusta helmikuussa 1996 ja myöhemmin 9. syyskuuta 1998 antamassaan perustellussa lausunnossa toimimaan kilpailua koskevan yhteisön lainsäädännön mukaisesti, sillä sen mielestä lääkkeiden hintojen määräämisestä annetut kriteerit (etenkin laki 449/97, 36 artikla, ja CIPE:n päätös 10/98) eivät olleet asianmukaisia, koska niissä annetaan hintojen sopeuttamiseen liian pitkänä pidetty kuuden vuoden ajanjakso. Tämä on selvästi ristiriidassa yhteisön oikeuden kanssa, sillä joissakin tapauksissa maahantuoja ei pysty kattamaan tuotteen valmistamisesta aiheutuneita kuluja, ja maahantuonti voidaan näin estää suorasti tai ainakin epäsuorasti, ja tämän vuoksi joidenkin tärkeiden lääkkeiden pääsy Italian markkinoille estyy. Mihin toimiin komissio aikoo ryhtyä, jotta Italia toimisi kilpailua koskevan yhteisön lainsäädännön mukaisesti? Frederik Bolkesteinin komission puolesta antama vastaus (12. tammikuuta 2000) Sen jälkeen, kun komissio antoi syyskuussa 1999 Euroopan yhteisön perustamissopimuksen 28 artiklaan (entinen 30 artikla) liittyvän, kilpailusääntöjen rikkomista koskevan perustellun lausunnon, johon arvoisa parlamentin jäsen viittaa, Italian viranomaiset ovat ilmaisseet haluavansa jatkaa asiasta käytävää vuoropuhelua. Komissio on saanut kyseisten ministeriöiden tekemän esityksen säännösten muuttamiseksi. Tätä muutosta varten on saatava lukuisien kansallisten viranomaisten suostumus, ja sen hyväksymisen on määrä poistaa menettelyn kohteena oleva este. Samalla tulevat tyydytetyiksi talousarvion asettamat vaatimukset, jotka ovat valituksen kohteena olevien toimien syynä ja jotka ovat oleellinen osa sosiaaliturvajärjestelmää. Italian viranomaiset ovat ryhtyneet toimenpiteisiin, ja mahdollisuus viedä asia yhteisöjen tuomioistuimeen arvioidaan sitten, kun lopullinen teksti on saatu. Koska ehdotetut muutokset eivät vielä ole lopullisessa muodossaan, komissio ei voi antaa tarkempia tietoja asiasta.
KIRJALLINEN KYSYMYS E-2757/99 esittäjä(t): Concepció Ferrer (PPE-DE) komissiolle. Hallinnollinen yksinkertaistaminen.



Virallinen lehti nro 303 E , 24/10/2000 s. 0105 - 0106



KIRJALLINEN KYSYMYS E-2757/99 esittäjä(t): Concepció Ferrer (PPE-DE) komissiolle (18. tammikuuta 2000) Aihe: Hallinnollinen yksinkertaistaminen Komissio esitti 29. huhtikuuta 1999 neuvostolle toimintaohjelman, jota kaikki jäsenvaltiot aikanaan tukivat parantaakseen yritysten hallintoympäristöä ja poistaakseen tarpeettomat rasitteet, jotka rajoittavat eurooppalaisten yritysten kilpailukykyä. Voiko komissio antaa tietoja vastauksista, joihin komission aloite on johtanut eri jäsenvaltioissa? Mitä konkreettisia toimenpiteitä on toteutettu yritysten kilpailukyvyn parantamiseksi? Erkki Liikasen komission puolesta antama vastaus (25. helmikuuta 2000) Jäsenvaltioiden 29. huhtikuuta 1999 hyväksymässä yrittäjyyttä ja kilpailukyvyn edistämistä koskevassa toimintaohjelmassa mainitaan, että komissio laatii säännöllisesti raportteja saavutetusta edistyksestä. Koska toimen kehittäminen on komissiolta ja jäsenvaltioilta meneillään, komissio ei voi esittää ensimmäistä raporttia ennen Ranskan puheenjohtajakauden päättymistä neuvostossa eli vuoden 2000 loppua. Näin ollen olisi liian aikaista tehdä ensiarviointia. Komissio kehittää kuitenkin parhaillaan yhteistyössä eri jäsenvaltioiden kanssa kahdenvälisiä yhteyksiä toteutettujen toimenpiteiden moitteettoman seurannan aikaan saamiseksi.
KIRJALLINEN KYSYMYS E-2727/99 esittäjä(t): Ulpu Iivari (PSE) neuvostolle. EU-kansalaisen oikeus käyttää omaa autoaan toisessa jäsenmaassa.



Virallinen lehti nro 303 E , 24/10/2000 s. 0099 - 0099



KIRJALLINEN KYSYMYS E-2727/99 esittäjä(t): Ulpu Iivari (PSE) neuvostolle (13. tammikuuta 2000) Aihe: EU-kansalaisen oikeus käyttää omaa autoaan toisessa jäsenmaassa EU-kansalaisen perusoikeuksiin kuuluu vapaa liikkumis- ja oleskeluoikeus unionin jäsenmaissa. Esimerkiksi monet pohjoismaalaiset eläkeläiset oleskelevat tilapäisesti pitkiä aikoja toisissa jäsenmaissa. Monet heistä haluavat käyttää omaa kotimaassa rekisteröityä autoaan. Monien jäsenmaiden kansalliset määräykset rajoittavat toisessa jäsenmaassa rekisteröidyn auton käyttöaikaa. Onko neuvostolla tarkoitus ryhtyä toimiin, joiden tuloksena toisen EU-maan kansalainen voi itse käyttää omassa kotimaassaan rekisteröityä autoa toisessa jäsenmaassa oleskelunsa ajan? Vastaus (10. ja 11. huhtikuuta 2000) 1. Euroopan yhteisön perustamissopimuksen mukaan vain komissio voi ehdottaa muutoksia nykytilanteeseen. Komissio ei kuitenkaan ole toistaiseksi tehnyt asiaa koskevaa ehdotusta eikä neuvoston tietojen mukaan myöskään mitään tieliikenteen sääntelyä koskevaa ehdotusta ole valmisteilla. Nykyisessä vaiheessa neuvosto ei voi toimia tässä asiassa. 2. Verotuksen osalta tiettyjen kulkuneuvojen väliaikaista maahantuontia koskevassa direktiivissä 83/182/ETY säädetään, että jäsenvaltioiden on vapautettava kulkuneuvot veroista enintään kuuden kuukauden keskeytymättömäksi tai keskeytyväksi määräajaksi kahdentoista kuukauden ajalta. 3. Lisäksi neuvosto ilmoittaa arvoisalle parlamentin jäsenelle, että komissio hyväksyi 16. helmikuuta 1998 ehdotuksen neuvoston direktiiviksi asuinpaikan muutoksen yhteydessä lopullisesti toiseen jäsenvaltioon siirrettyjen tai väliaikaisesti muussa kuin niiden rekisteröintijäsenvaltiossa käytettävien yksityisten moottoriajoneuvojen verokohtelusta. Ehdotusta tarkastellaan parhaillaan neuvoston elimissä.
KIRJALLINEN KYSYMYS E-2407/99 esittäjä(t): John McCartin (PPE-DE) komissiolle. Esperanto.



Virallinen lehti nro 280 E , 03/10/2000 s. 0043 - 0043



KIRJALLINEN KYSYMYS E-2407/99 esittäjä(t): John McCartin (PPE-DE) komissiolle (16. joulukuuta 1999) Aihe: Esperanto Onko komissio tehnyt mitään tutkimuksia esperanton käyttämisestä unionin alueella? Voisiko komission mielestä esperanton käyttö lisätä yhteenkuuluvuutta unionin nykyisten ja tulevien jäsenvaltioiden välillä, ja sisältyykö esperanto johonkin EU:n kieliohjelmista? Viviane Redingin komission puolesta antama vastaus (10. helmikuuta 2000) Kulttuurien ja kielten moninaisuuden kunnioittaminen on olennainen osa unionin kehittämistä. Muiden Euroopan kansalaisten kulttuurin ja kielen paremman tuntemisen ja ymmärtämisen edistäminen on siten erityisen tärkeää. Kielillä on myös tulevaisuudessa tärkeä asema opittaessa tuntemaan muita ihmisiä. Esperanto ei ole mukana yhteisön koulutuksen tai ammatillisen koulutuksen ohjelmissa. Näillä ohjelmilla pyritään edistämään kielten moninaisuutta tavoitteena antaa yhdenvertainen asema kaikille unionin kielille. Tämän vuoksi on tarpeen monipuolistaa kielten opetusta ja käyttöä, jotta kaikki eurooppalaiset voisivat kokea unionin kielellisestä moninaisuudesta kumpuavan kulttuurien rikkauden.
KIRJALLINEN KYSYMYS E-2597/99 esittäjä(t): Ari Vatanen (PPE-DE) komissiolle. EU:n nuoriso-ohjelma.



Virallinen lehti nro 225 E , 08/08/2000 s. 0179 - 0180



KIRJALLINEN KYSYMYS E-2597/99 esittäjä(t): Ari Vatanen (PPE-DE) komissiolle (11. tammikuuta 2000) Aihe: EU:n nuoriso-ohjelma Komissio on tehnyt esityksen uudesta EU:n nuoriso-ohjelmasta, jonka oli tarkoitus käynnistyä vuoden 2000 alussa. Esitetty ohjelma koskee lähinnä 1525-vuotiaita nuoria, ja se yhdistää vuoden 1999 lopussa päättyvien nuoriso-ohjelmien, Nuorten Eurooppa ja Nuoret Eurooppalaiset Vapaaehtoiset NEUVO, toiminnot. Parlamentti on toisessa käsittelyssään esittänyt 7-vuotisen ohjelman budjetiksi 980 miljoonaa euroa. Neuvosto ei ole hyväksynyt parlamentin kantaa eikä aio myöskään aloittaa sovittelumenettelyä tämän vuoden aikana. Näin ollen ohjelmapäätöstä ei saada aikaan ajoissa ennen vuodenvaihdetta. Kuinka komissio aikoo turvata EU:n nuoriso-ohjelmien jatkuvuuden sinä aikana, kun nykyiset ohjelmat ovat päättyneet vuoden 1999 lopussa ja uusi ohjelma ei ole vielä käynnistynyt? Kuinka komissio aikoo estää ohjelmaesityksen raukeamisen ja edistää ohjelmapäätöksen pikaista aikaansaamista? Viviane Redingin komission puolesta antama vastaus (4. helmikuuta 2000) Neuvosto ja parlamentti eivät ole vielä päässeet lopulliseen Nuoriso-toimintaohjelmaa koskevaan ratkaisuun. Sovittelukomitean ensimmäinen kokous pidettiin 27. tammikuuta 2000 Portugalin puheenjohtajakaudella. Komissio uskoo vakaasti, että uusi ohjelma hyväksytään. Koska sovittelu on saatava päätökseen vuoden 2000 ensimmäisen neljänneksen aikana, kaikki järjestelyt on tehty, jotta ohjelman jatkuvuus olisi varmistettu.
KIRJALLINEN KYSYMYS E-2845/99 esittäjä(t): Fernando Fernández Martín (PPE-DE) komissiolle. Euroopan yhteisön humanitaarisen avun toimiston organisaation muutokset.



Virallinen lehti nro 280 E , 03/10/2000 s. 0146 - 0146



KIRJALLINEN KYSYMYS E-2845/99 esittäjä(t): Fernando Fernández Martín (PPE-DE) komissiolle (18. tammikuuta 2000) Aihe: Euroopan yhteisön humanitaarisen avun toimiston organisaation muutokset Euroopan yhteisön humanitaarisen avun toimiston (ECHO) organisaatio- ja hallintokaaviota sekä poliittisia järjestelyjä Euroopan komissiossa on viime vuosina useaan otteeseen muutettu. Aivan viime aikoina, edellisen vaalikauden aikana, se kuului humanitaarisesta avusta ja kalastuksesta vastaavan komission jäsenen alaisuuteen. Tällä vaalikaudella se on lisätty kehitysyhteistyöstä vastaavan komissaarin tehtäviin. Joka tapauksessa molemmat toiminta-alueet (kehitysyhteistyö ja humanitaarinen apu) ovat Euroopan parlamentissa aina kuuluneet kehitysyhteistyövaliokunnan toimivaltaan. Eräiden lähteiden mukaan on esitetty ajatus siirtää ECHO:n toteuttama humanitaarinen apu EU:n yhteisen ulko- ja turvallisuuspolitiikan korkean edustajan toimivallan alaiseksi. Nykyinen hallinnollinen järjestely, jonka mukaan ECHO kuuluu kehitysyhteistyökomissaarin Nielsonin tehtäviin, syntyi pitkällisen pohdinnan tuloksena, koska näiden kahden osa-alueiden toimintaa haluttiin johdonmukaistaa ja yhdentää. Tämän vuoksi on huolestuttavaa, että ihan vastikään toteutetusta uudistusta huolimatta nyt halutaan taas esittää järjestelyn muuttamista tavalla, joka ei ole perusteltavissa poliittisella vastuulla eikä koordinoinnin parantamisella tai määrärahojen käytön tehostamisella. Onko kehitysyhteistyöstä vastaavalla komission jäsenellä antaa lisätietoja asiasta? Mitä mieltä komissio on mahdollisuudesta, että tämänkaltainen organisaation muutos toteutetaan, ja miten se siinä tapauksessa perusteltaisiin? Poul Nielsonin komission puolesta antama vastaus (22. helmikuuta 2000) Komissiolla ei tunne arvoisan parlamentin jäsenen mainitsemia lähteitä, joiden mukaan yhteisön humanitaarisen avun toimiston (ECHO) antama humanitaarinen apu siirrettäisiin yhteisen ulko- ja turvallisuuspolitiikan korkean edustajan toimivaltaan. Ei ole missään yhteydessä esitetty aikomusta siirtää humanitaarisen avun hallinnoimista neuvostolle. Komissio toivoo, kuten se on neuvostolle ja parlamentille äskettäin annetussa tiedonannossaan(1) esittänyt, voivansa jatkaa ja laadullisesti parantaa ECHON:n kautta annettavaa humanitaarista apua, eikä komissiolla ole minkäänlaista aikomusta rakenteelliseen uudelleen järjestelyyn siinä mielessä kuin arvoisa parlamentin jäsen antaa ymmärtää. Komissio on erittäin tietoinen siitä edusta, joka on saatu aikaan antamalla kehitysyhteistyön ja humanitaarisen avun salkut samalle komission jäsenelle. On odotettavissa, että heinäkuussa 2000 annettavaksi suunniteltu tiedonanto hätäavun, jälleenrakentamistyön ja kehitysyhteistyön yhdistämisestä korostaa etua, joka on saatu kahden edellä mainitun salkun yhdistämisestä. (1) KOM(1999) 468 lopullinen.
KIRJALLINEN KYSYMYS E-2622/99

esittäjä(t): Laura González Álvarez (GUE/NGL) komissiolle

(12. tammikuuta 2000)

Aihe: Rakennushanke Bustarviejon laaksossa Espanjassa

Yksityinen yritys aikoo rakentaa hotellin Bustarviejon laaksoon (Madridin autonominen yhteisö, Espanja) Tejeran alueelle, joka on luokiteltu erityissuojelualueeksi ja jossa rakentaminen on kielletty.

Bustarviejon kaupunginjohtajan mukaan hanke, joka siis on yksityinen, on saanut tarvittavat luvat alueelliselta ympäristö- ja julkisten töiden viranomaiselta ja kaupunginhallitukselta.

Ympäristönsuojelu- ja kulttuurijärjestöjen, naisjärjestöjen, metsästäjien ja karjankasvattajien yhdistysten jäsenet ovat ilmoittaneet, että mitään arviota hankkeen vaikutuksesta alueen kasvistoon ja eläimistöön, joista monet ovat suojeltuja, ei ole tehty, ja katsovat, että hankkeen toteuttaminen vahingoittaisi vakavasti laakson maisemaa ja ympäristöä, koska vedenotto tapahtuisi joko joesta tai kaivosta. Väitetään, että 7000 kuutiometrin vuosittainen vedenotto vahingoittaisi maanviljelystä, karjanhoitoa ja metsänhoitoa ja että runsaan sadan hengen likavedet olisivat varma saasteuhka laakson läpi virtaavalle joelle.

Sierra Norten (Madridin autonominen yhteisö) Leader-toimintaryhmä myöntäisi hankkeeseen 16 miljoonaa pesetaa. Voiko komissio ilmoittaa, onko tämä hanke direktiivin 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista ja direktiivin 92/43/ETY(2) luontotyyppien sekä luonnonvaraisen eläimistön ja kasviston suojelusta ja Leader-ohjelman tavoitteiden mukainen?

(1) EYVL L 175, 5.7.1985, s. 40.

(2) EYVL L 206, 22.7.1992, s. 7.

Franz Fischlerin komission puolesta antama vastaus

(10. helmikuuta 2000)

Bustarviejon kunta antoi Valle de los abedules S.L -rakennuttajalle luvan rakentaa retkeilymajan urheilu- ja ulkoilukeskukseen. Lupa kuuluu asiakirjoihin, joita paikallinen toimintaryhmä Galsinma tarvitsee voidakseen myöntää tukea, johon se saa yhteisön rahoitusta.

Yhteisön tuen myöntämisen edellytyksenä on, että myöntäessään retkeilymajalle toimiluvan viranomaiset noudattavat asiaankuuluvaa lainsäädäntöä.

Rakennus- ja toimilupaan sovellettavan säännöstön perustana on kansallinen lainsäädäntö, jossa on otettava huomioon yhteisön direktiivit.

Yhtenä edellytyksenä on niiden ehtojen täyttäminen, jotka sisältyvät Dirección General de Educacion y prevención Ambiental -viraston laatimaan raporttiin. Jos näitä ehtoja ei täytetä, toimilupaa ei pitäisi antaa. On syytä muistaa, että Bustarviejon kylä sijaitsee hyvin lähellä (parin kilometrin päässä) Cuenca del Rio Lozoya y Sierra Norten aluetta (ES3110002), jota Espanja on ehdottanut Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti.

Komissio ei voi päätellä parlamentin jäsenen antamien tietojen eikä hänen mainitsemiensa luonnonsuojelu- ja muiden järjestöjen perustelujen perusteella, ettei tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY tai direktiiviä 92/43/EY olisi noudatettu.
KIRJALLINEN KYSYMYS E-2734/99 esittäjä(t): Carlo Fatuzzo (PPE-DE) komissiolle. Yli 65-vuotiaita invalideja syrjivä Italian laki.



Virallinen lehti nro 280 E , 03/10/2000 s. 0118 - 0119



KIRJALLINEN KYSYMYS E-2734/99 esittäjä(t): Carlo Fatuzzo (PPE-DE) komissiolle (18. tammikuuta 2000) Aihe: Yli 65-vuotiaita invalideja syrjivä Italian laki Amsterdamin sopimuksen 13 artiklassa määrätään, että Euroopan unionin on torjuttava kaikkea ikään perustuvaa syrjintää. Onko komissio tietoinen siitä, että Italiassa 30. maaliskuuta 1971 annetussa laissa nro 118 ja sen 19 artiklassa sekä sitä seuranneissa tarkistuksissa säädetään taloudellisen tuen myöntämisestä täysin invalidisoituneille kansalaisille loppuelämäksi, jotka jättävät hakemuksensa ennen kuin he täyttävät 65 vuotta. Tämän tuen ulkopuolelle jäävät kaikki muut tuen ehdot täyttävät kansalaiset, jotka esittävät hakemuksensa vasta täytettyään 65 vuotta? Onko komissio myös tietoinen siitä, että tällä tavoin Italian vanhuksia, jotka täyttävät samaiset lain edellyttämät invaliditeettia koskevat ehdot, syrjitään iän perusteella tukihakemuksen jättämisen hetkellä ja näin ollen päätetään heidän loppuelämänsä kannalta siitä, saavatko he tukea vai ei? Aikooko komissio pyytää Italiaa kumoamaan tämän lain mahdollisimman pian? Anna Diamantopouloun komission puolesta antama vastaus (1. maaliskuuta 2000) Komissiolla ei ole oikeusperustaa vaatia jäsenvaltiota kumoamaan tällaista lakia. Sosiaaliturvajärjestelmien organisointi jäsenvaltioissa kuuluu kansalliseen toimivaltaan edellyttäen, että tiettyjä yhteisön oikeuden perusperiaatteita noudatetaan. Yhteisön lainsäädännössä ei kuitenkaan anneta oikeutta eri ikäryhmien tasapuoliseen kohteluun. Komissio antoi 25. marraskuuta 1999 kaksi lakiehdotusta ja hyväksyi ohjelman syrjinnän torjumiseksi yhteisössä EY:n perustamissopimuksen 13 artiklan (ent. 6 a artikla) perusteella(1). Neuvoston on hyväksyttävä nämä ehdotukset ennen kuin ne voivat tulla voimaan. Yksi näistä aloitteista on horisontaalinen direktiivi vammaisuuteen tai ikään perustuvan syrjinnän torjumiseksi. Ehdotuksen soveltamisala on kuitenkin rajoitettu työhön ja ammatin harjoittamiseen. Sen vuoksi tämä ehdotus ei kata sosiaaliturvaetuuksia. (1) KOM(1999) 564 lopullinen.
KIRJALLINEN KYSYMYS E-2257/99 esittäjä(t): Robert Evans (PSE) komissiolle. Aasien kuljetukset.



Virallinen lehti nro 280 E , 03/10/2000 s. 0020 - 0020



KIRJALLINEN KYSYMYS E-2257/99 esittäjä(t): Robert Evans (PSE) komissiolle (13. joulukuuta 1999) Aihe: Aasien kuljetukset Voisiko komissio ilmoittaa mihin toimiin se aikoo ryhtyä taatakseen siedettävät olot aasien ja muiden hevosten sukuisten eläinten kuljetuksissa sekä EU:ssa että jäsenvaltioiden ja kolmansien maiden välillä? Vaalipiirini äänestäjien toimittamien todisteiden mukaan kuljetusolosuhteet ovat edelleen ala-arvoiset, eläimiä kuolee ja ne kärsivät täyteen ahdetuissa ja epätarkoituksenmukaisissa kuljetusajoneuvoissa. David Byrnen komission puolesta antama vastaus (10. tammikuuta 2000) Komissio on arvoisan parlamentin jäsenen kanssa samaa mieltä siitä, että eläimille aiheutuvia turhia kärsimyksiä olisi vältettävä. Eurooppalaista lainsäädäntöä tarkistetaan tämän vuoksi säännöllisesti, jotta eläinten hyvinvointia koskevat uusimmat tieteelliset näytöt voitaisiin ottaa huomioon. Eläinten suojelemisesta kuljetuksen aikana annetun direktiivin 91/628/ETY muuttamisesta 29 päivänä kesäkuuta 1995 annetussa neuvoston direktiivissä 95/29/EY(1) säädetään vaatimuksista, joihin kuuluvat kuljetusaikojen ja lepojaksojen kestot sekä eläinten ruokkiminen ja juottaminen kuljetuksen aikana. Jäsenvaltiot vastaavat eläinten hyvinvoinnin suojelua koskevien sääntöjen päivittäisestä soveltamisesta direktiivien täytäntöönpanoa koskevan kansallisen lainsäädäntönsä avulla. Lisäksi jäsenvaltioiden viranomaisten olisi suoritettava tarkoituksenmukaista valvontaa ja tarkastuksia, jotta sääntöjen noudattaminen voitaisiin varmistaa. Komission elintarvike- ja eläinlääkintätoimisto tekee valvonta- ja tarkastuskäyntejä varmistuakseen siitä, että jäsenvaltiot soveltavat yhteisön lainsäädäntöä tehokkaasti ja yhtenäisesti. Eläinten suojeluun kuljetuksen aikana liittyvistä komission jatkotoimista voidaan todeta, että pysyvään eläinlääkintäkomiteaan on vastikään perustettu työryhmä tarkastelemaan direktiivin täytäntöönpanoon liittyviä ongelmia pitkänmatkankuljetusten osalta. Komissio saattaa harkita yhteisön tämänhetkisen lainsäädännön muuttamista työryhmän päätelmien perusteella. Elintarvike- ja eläinlääkintätoimistoon kuuluvan eläinlääkintätarkastustoimiston raportit sekä monien organisaatioiden tekemät valitukset ovat tehneet komission tietoiseksi siitä, että direktiivin täytäntöönpano on useissa jäsenvaltioissa riittämätöntä. Rikkomisesta johtuvia menettelyitä valmistellaan parhaillaan. (1) EYVL L 148, 30.6.1995.